  Майя Бывальцева Ува ёросысь 62 дышетон ужъюртъёс пӧлысь 61-ез выль дышетскон арлы дась. Госпожнадзорысь ӧнерчиосын ӵош ёросысь ӧри эскерон ужъёсты 23–31 пӧсьтолэзе ортчиз. Со сярысь Ува ёрос администрацилэнн имлыко сайтаз ивортэ. Туннэ нуналлы Выль Мултанысь нылпи сад Госпожнадзор ласянь кутымтэ на, отын эвакуационной потонысь тубатъёсты тупатъяны кулэ. Интыысь коньдэт чотын со ужъёс выль дышетскон арозь быдэстэмын луозы. 1-тӥ куарусёнлы вань ужъюртъёс кутэмын луозы Ува ёрослэн администрациезДышетон юртъёсты дасян понна элькун но муниципал коньдэтъёсысь 5 миллион манетлэсь трос уксё висъямын. Ува каргуртысь 2 номеро школалэсь спортзалзэ тупатъяны «Нылпи спорт» ӵектосъя 1 миллион 600 сюрс манет федерал коньдэтысь вуиз. Висъям коньдон чотын дышетсконниосын укноосты вошъязы, липетъёсты, ву кошкон гумыосты, туалетъёсты тупатъязы, буян ужъёсты быдэстӥзы. Рябовоысь но Удугучинсь школаосын, Уваысь 9 номеро нылпи садын сиськонниосты выльдӥзы. Ваньмаз сямен дышетон юртъёсы огнетушительёс но тылпу кысон шкафъёс басьтӥзы. Али элькун коньдэт чотын учебникъёс, дышетон пособиос, шудонъёс басьто на. Дышетонъя управлениын ивортэмзыя, таяз арын Ува ёросын 1-тӥ классэ 625 пиналъёс мынозы, со кылем арын мында ик. Нош ваньмыз 5 сюрс 444 нылъёс но пиос парта сьӧры пуксёзы. Кылем арен ӵошатыса, со 168 адямилы тросгес. Тегъёс: Дышетон Ува Удмуртия пиналъёс школаос дӥськут  